DRAPSDØMT: Viggo Kristiansen (38) ble i 2002 dømt til 21 års forvaring for voldtekt og drap på to små jenter i Baneheia i Kristiansand den 19. mai 2000. Foto: Fridtjof Nygaard VG

Forfatter i ny bok: Hevder Baneheia-dømte Viggo Kristiansen er uskyldig

Forfatter og journalist Bjørn Olav Jahr mener Viggo Kristiansen (38) har sonet 17 år i fengsel for drap og voldtekter han ikke har begått.

Oppdatert 9. oktober 2017

Artikkelen er over to år gammel

DETTE ER SAKEN Viggo Kristiansen og Jan Helge Andersen ble dømt til henholdsvis 21 års forvaring og 19 års fengsel for voldtekt og drap på Stine Sofie Sørstrønen (8) og Lena Sløgedal Paulsen (10). De to småjentene ble drept under en badetur i Baneheia i Kristiansand 19. mai 2000. To dager senere ble de funnet. De dømte ble pågrepet 13. september 2000, og Andersen tilsto at han drepte Stine Sofie. Samtidig pekte han ut Kristiansen som den andre drapsmannen. Kristiansen har hele tiden nektet skyld. Vis mer

«Jan Helge Andersen voldtok og drepte Lena Sløgedal Paulsen og Stine Sofie Sørstrønen i Baneheia fredag 19. mai 2000. Viggo Kristiansen gjorde det ikke.»

Slik begynner Jahr sitt etterord til boken «Drapene i Baneheia», som lanseres tirsdag. Videre konkluderer han:

Den største tragedien i Baneheia-saken er at Lena Sløgedal Paulsen og Stine Sofie Sørstrønen måtte bøte med livet. Den nest største er at Viggo Kristiansen i skrivende stund har sonet 17 år for drap og voldtekter han ikke har begått.

Forfatteren mener blant annet at forklaringene til Kristiansens meddømte, Jan Helge Andersen, er «fulle av usannheter og usannsynligheter».

Viggo Kristiansens psykolog: Bekymret for om han er uskyldig

Viggo Kristiansen og Jan Helge Andersen ble dømt til henholdsvis 21 års forvaring og 19 års fengsel for voldtekt og drap på de to jentene.

Andersen tilsto både drap og voldtekt og forklarte samtidig at Viggo Kristiansen ikke bare var med, men var pådriveren for det hele. Retten la stor vekt på Andersens forklaring.

Det finnes ingen tekniske bevis mot Kristiansen og han ble dermed dømt hovedsakelig som følge av kameraten Andersens vitnemål.

DNA og mobildata

Jahr kritiserer rettens vurdering av sentrale bevis i saken, som DNA-analysene og analysene av Kristiansens mobilbruk:

«Et usikkert DNA-bevis gjøres i retten om til et sikkert DNA-bevis, og et sikkert mobilbevis skal i retten gjøres om til et usikkert mobilbevis», hevder Jahr.

Rettsmedisinerne som gjorde DNA-analysene i saken konkluderte med at det hadde vært to menn på åstedet etter at de mente å ha funnet DNA fra Jan Helge Andersen – og en mann som ikke kunne være Andersen.

Nye DNA-analyser

Kristiansens forsvarer har tidligere fått gjort nye DNA-analyser som de har hevdet at utelukker Kristiansen som gjerningsmann.

«DNA-resultatene viser ikke sikkert at det var to menn på åstedet», skriver Jahr i boken.

Under rettssaken ble det lagt frem biologisk materiale som ifølge NTB «uten tvil» viste at det var to gjerningsmenn.

Saken fortsetter under videoen av prøveløslatte Jan Helge Andersen, som blir hengt ut og drapstruet på Facebook:

Viggo Kristiansen har hele tiden nektet å ha noe med saken å gjøre. I juli i år ba han for sjette gang om å få saken gjenopptatt. Fem ganger tidligere, senest i fjor sommer, har Kristiansens sak blitt avvist av Gjenopptakelseskommisjonen og Høyesterett.

Stine Sofie Sørstrønen (8) og Lena Sløgedal Paulsen (10) ble drept i Baneheia i Kristiansand 19. mai 2000. Jentene ble funnet to dager senere.

15 år etter Baneheia-drapene: Slik endret de Retts-Norge

Kamper i rettsvesenet

Kristiansens forsvarer, Arvid Sjødin, opplyste overfor P4 i juli, at det hadde kommet frem nye fagkyndige opplysninger angående mobilbruk og DNA-beviset mot Kristiansen. Han hevdet også at avhørsmetoden som ble bruk var feil

– Det er foretatt en ny teknisk analyse på mobiltelefonbeviset, som viser at telefon som Viggo Kristiansen brukte da drapet fant sted ikke befant seg på Baneheia, sa Sjødin til radiokanalen.

NRK skriver at Sjødin i fjor sommer krevde at Baneheia-drapene måtte etterforskes på nytt, på bakgrunn av en ny rapport om mobilbruken til Kristiansen. Statsadvokaten nektet så ifølge statskanalen å starte ny etterforskning etter å ha vurdert rapporten.

VG har vært i kontakt med forfatter Bjørn Olav Jahr som foreløpig ikke ønsker å uttale seg om boken. Sjødin har ikke besvart VGs henvendelser.

Viggo Kristiansen til VG: – Jeg er Norges mest forhatte mann

Ada Sofie Austegard, moren til drepte Stine Sofie Sørstrønen og leder av Stine Sofies Stiftelse, sier til VG at hun ikke ønsker å kommentere boken.

Publisert: 09.10.17 kl. 14:13 Oppdatert: 09.10.17 kl. 17:31

Les også

Mer om Barnedrapene i Baneheia